ກອງປະຊຸມສຸດຍອດອາຊຽນ ຄັ້ງທີ28, 29ແລະ ກອງປະຊຸມທີ່ກ່ຽວຂ້ອງອື່ນໆໄດ້ໄຂຂຶ້ນຢ່າງເປັນທາງການ ໃນຕອນເຊົ້າວັນທີ6 ກັນຍາ ຜ່ານມາທີ່ຫໍປະຊຸມແຫ່ງຊາດນະຄອນຫຼວງວຽງຈັນ.ໂດຍການເຂົ້າຮ່ວມຂອງບັນດາປະມຸກລັດ/ຫົວໜ້າລັດຖະບານປະເທດອາຊຽນ, ລັດຖະມົນຕີຕ່າງປະເທດອາຊຽນ, ເລຂາທິການໃຫຍ່ອາຊຽນ, ບັນດາຜູ້ແທນ, ແຂກຖືກເຊີນ ແລະ ບັນດາສື່ມວນຊົນທັງພາຍໃນ ແລະ ຕ່າງປະເທດ.
ໂອກາດນີ້, ພະນະທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ໄດ້ກ່າວຕ້ອນຮັບບັນດາຜູ້ນໍາອາຊຽນ ແລະ ບັນດາຜູ້ແທນສູ່ນະຄອນຫຼວງວຽງຈັນ ພ້ອມກັບສະແດງຄວາມຂອບໃຈບັນດາປະເທດອາຊຽນ, ຄູ່ເຈລະຈາ, ປະເທດເພື່ອນມິດ ແລະ ອົງການຈັດຕັ້ງພາກພື້ນ ແລະ ສາກົນ ທີ່ໄດ້ໃຫ້ການຮ່ວມມື ແລະ ຊ່ວຍເຫຼືອ ສປປ ລາວ ໃນການເປັນປະທານອາຊຽນ ໃນປີ 2016 ພາຍໃຕ້ຄໍາຂວັນ “ຫັນວິໄສທັດໃຫ້ເປັນຮູບປະທໍາ ເພື່ອຄວາມເຂັ້ມແຂງຂອງປະຊາຄົມອາຊຽນ”, ເຊິ່ງມີຄວາມຄືບໜ້າດີ ໂດຍສະເພາະແມ່ນໄດ້ສ້າງຂອບວຽກ ແລະ ຖະແຫຼງການຕ່າງໆໃຫ້ຜູ້ນໍາພິຈາລະນາຮັບຮອງເອົາໃນໂອກາດກອງປະຊຸມສຸດຍອດຄັ້ງນີ້.
ພ້ອມດຽວກັນນີ້, ພະນະທ່ານ ບຸນຍັງ ວໍລະຈິດ ປະທານປະເທດ ແຫ່ງ ສປປ ລາວ ໄດ້ໃຫ້ກຽດກ່າວສູນທອນພົດເປີດກອງປະຊຸມສຸດຍອດອາຊຽນໃນຄັ້ງນີ້, ເຊິ່ງອາຊຽນໄດ້ກາຍເປັນຕະຫຼາດ ແລະ ຖານການຜະລິດໜຶ່ງດຽວ ທີ່ມີຍອດຜະລິດຕະພັນພາຍໃນ 2,43 ພັນຕື້ໂດລາສະຫາລັດ ໃນປີ 2015, ເປັນເສດຖະກິດໃຫຍ່ອັນດັບ 6 ຂອງໂລກ. ຄາດວ່າໃນຕໍ່ໜ້າ ເສດຖະກິດຂອງອາຊຽນ ຈະເຕີບໂຕໃນຈັງຫວະປະມານ 7 ເປີເຊັນຕໍ່ປີ, ເຊິ່ງຈະເຮັດໃຫ້ເສດຖະກິດຂອງອາຊຽນ ມີຄວາມເຂັ້ມແຂງຂຶ້ນກວ່າເກົ່າ. ອາຊຽນ ເປັນພາກສ່ວນທີ່ສໍາຄັນ ແລະ ທັງເປັນແກນກາງຂອງໂຄງສ້າງພາກພື້ນພວມຜັນແປໄປ. ນອກນັ້ນ, ອາຊຽນ ຍັງເປັນອົງການຈັດຕັ້ງພາກພື້ນລະຫວ່າງລັດຖະບານທີ່ມີລັກສະນະສະເພາະ ໂດຍມີ 10 ປະເທດສະມາຊິກທີ່ມີລະບອບການເມື່ອງແຕກຕ່າງກັນ, ມີຄວາມຫຼາກຫຼາຍດ້ານວັດທະນະທໍາ, ສາສະໜາ, ພາສາ ແລະ ອື່ນໆ ແຕ່ກໍ່ຢູ່ຮ່ວມກັນຢ່າງສັນຕິ, ມີຄວາມກົມກຽວ ແລະ ຮ່ວມມືກັນພາບໃຕ້ປະຊາຄົມອາຊຽນ ທີ່ມີເອກະລັກໜຶ່ງດຽວ ແລະ ມີວິໄສທັດໜຶ່ງດຽວ. ຍ້ອນແນວນັ້ນ, ຈຶ່ງເຫັນວ່າ ປະຊາຄົມອາຊຽນ ເປັນປະຊາຄົມແຫ່ງກາລະໂອກາດ ບໍ່ສະເພາະແຕ່ສໍາລັບປະເທດອາຊຽນ 620 ລ້ານກວ່າຄົນເທົ່ານັ້ນ, ແຕ່ຍັງເປັນກາລະໂອກາດສໍາລັບປະເທດຕ່າງໆນອກພາກພື້ນອີກດ້ວຍ.
ສປປ ລາວ ຕີລາຄາສູງ ຕໍ່ຜົນສໍາເລັດ ທີ່ອາຊຽນຍາດມາໄດ້ໃນໄລຍະຜ່ານມາ ແລະ ພູມໃຈເປັນຍ່າງຍິ່ງ ທີ່ໄດ້ເປັນສະມາຊິກຂອງຄອບຄົວອາຊຽນທີ່ຫຼາກຫຼາຍ ແຕ່ຍຶດໝັ້ນໃນວິຖີທາງຂອງອາຊຽນ ກໍ່ຄື ບັນດາຫຼັກການຂອງອາຊຽນ ແລະ ຢູ່ຮ່ວມກັນ ເພື່ອຮ່ວມກັນປົກປັກຮັກສາ ແລະ ເສີມສ້າງສັນຕິພາບ ໃນອາຊຽນ ແລະ ໃນໂລກໂດຍລວມ.
ອາຊຽນ ແມ່ນພາກສ່ວນໜຶ່ງທີ່ສໍາຄັນຂອງນະໂຍບາຍຕ່າງປະເທດຂອງ ສປປ ລາວ ບົນພື້ນຖານຫຼັກການເພື່ອສັນຕິພາບ, ເອກະລາດ, ມິດຕະພາບ ແລະ ການຮ່ວມມື ນັບແຕ່ເຂົ້າເປັນສະມາຊິກອາຊຽນ ໃນປີ 1997, ສປປ ລາວ ໄດ້ຮ່ວມເຄື່ອນໄຫວຢ່າງຕັ້ງໜ້າໃນຂອບການຮ່ວມມືພາຍໃນອາຊຽນ ແລະ ລະຫວ່າງອາຊຽນກັບພາຍນອກ ກໍ່ຄື ຂອບການຮ່ວມມືອະນຸພາກພື້ນທີ່ກ່ຽວຂ້ອງກັບອາຊຽນ, ເຊິ່ງເປັນທ່າແຮງໜຶ່ງທີ່ສໍາຄັນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງ ສປປ ລາວ.
ຜ່ານການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ ຄັ້ງທີ 7 (2010-2015), ເສດຖະກິດຂອງ ສປປ ລາວ ສືບຕໍ່ຂະຫຍາຍຕົວ. ໃນຕົ້ນປີນີ້, ໄດ້ຮັບຮອງເອົາແຜນພັດທະນາເສດຖະກິດ-ສັງຄົມແຫ່ງຊາດ ຄັ້ງທີ 7 (2016-2020), ຍຸດທະສາດການພັດທະນາເສດຖະກິດ-ສັງຄົມ ຮອດປີ 2025 ແລະ ວິໄສທັດ ຮອດປີ 2030 ແນໃສ່ສືບຕໍ່ພັດທະນາເສດຖະກິດ-ສັງຄົມ ໃຫ້ຈະເລີນກ້າວໜ້າ ເພື່ອປະກອບສ່ວນເຂົ້າໃນການຈັດຕັ້ງປະຕິບັດວິໄສທັດປະຊາຄົມອາຊຽນ 2025 ແລະ ເປົ້າໝາຍການພັດທະນາແບບຍືນຍົງຂອງສະຫະປະຊາຊາດ 2030.
ສະເພາະກອງປະຊຸມສຸດຍອດອາຊຽນ ຄັ້ງທີ28ແມ່ນໄດ້ປຶກສາຫາລືກ່ຽວກັບການຮັດແໜ້ນປະຊາຄົມອາຊຽນ ກໍ່ຄື ການຜັນຂະຫຍາຍວິໄສທັດອາຊຽນ2025ແລະ ທິດທາງຕ່າງໆໃນຕໍ່ໜ້າ ແລະ ກອງປະຊຸມສຸດຍອດອາຊຽນ ຄັ້ງທີ29ໄດ້ປຶກສາຫາລືກ່ຽວກັບການຮ່ວມມືອາຊຽນກັບພາຍນອກ ແລະ ແລກປ່ຽນຄວາມຄິດຄວາມເຫັນກ່ຽວກັບບັນຫາພາກພື້ນແລະ ສາກົນທີ່ມີຄວາມເປັນຫ່ວງ ແລະ ສົນໃຈຮ່ວມກັນ.ສ່ວນກອງປະຊຸມສຸດຍອດອາຊຽນກັບຄູ່ເຈລະຈາ ໄດ້ທົບທວນການຮ່ວມມືໃນໄລຍະຜ່ານມາ ແລະປຶກສາຫາລືທິດທາງການຮ່ວມມືໃນຕໍ່ໜ້າ ແລະ ແລກປ່ຽນຄວາມຄິດເຫັນກ່ຽວກັບບັນຫາພາກພື້ນ ແລະສາກົນ. ກອງປະຊຸມສຸດຍອດອາຊຽນບວກ 3 (ສປ ຈີນ, ຍີ່ປຸ່ນ ແລະສ ເກົາຫຼີ) ຄັ້ງທີ19ແລະ ກອງປະຊຸມສຸດຍອດເອເຊຍຕາເວັນອອກຄັ້ງທີ11ປະກອບມີປະມຸກລັດ, ຫົວໜ້າລັດຖະບານແລະ ຜູ້ນໍາຈາກ18ປະເທດເຂົ້າຮ່ວມ (10ປະເທດອາຊຽນ, ຈີນ, ຍີ່ປຸ່ນ, ສ ເກົາຫຼີ, ລັດເຊຍ, ອອສເຕຣເລຍ, ນິວຊີແລນ, ອິນເດຍ ແລະ ສະຫະລັດອາເມຣິກາ) ຈະໄດ້ທົບທວນການຮ່ວມມືໃນໄລຍະຜ່ານມາ ແລະກຳນົດທິດທາງການຮ່ວມມືໃນຕໍ່ໜ້າ ແລະ ແລກປ່ຽນຄວາມຄິດ ຄວາມເຫັນກ່ຽວກັບບັນຫາພາກພື້ນແລະ ສາກົນ.
ນອກຈາກນີ້, ຍັງມີກອງປະຊຸມປີ່ນອ້ອມສໍາຄັນຕ່າງໆ ຄື:ກອງປະຊຸມສຸດຍອດອາຊຽນ-ຈີນ ຄັ້ງທີ19ເພື່ອສະເຫຼີມສະຫຼອງການພົວພັນ ຄົບຮອບ25ປີ, ກອງປະຊຸມສຸດຍອດອາຊຽນ-ຍີ່ປຸ່ນ ຄັ້ງທີ19, ກອງປະຊຸມສຸດຍອດອາຊຽນ - ສເກົາຫຼີ ຄັ້ງທີ18, ກອງປະຊຸມສຸດຍອດອາຊຽນບວກ 3 ຄັ້ງທີ19, ກອງປະຊຸມສຸດຍອດອາຊຽນ-ອອສເຕຣເລຍ ຄັ້ງທີ I, ກອງປະຊຸມສຸດຍອດອາຊຽນ-ສະຫະປະຊາຊາດ ຄັ້ງທີ8, ກອງປະຊຸມສຸດຍອດອາຊຽນ-ອິນເດຍ ຄັ້ງທີ14, ກອງປະຊຸມສຸດຍອດອາຊຽນ-ສະຫະລັດອາເມຣິກາ ຄັ້ງທີ4ແລະ ກອງປະຊຸມສຸດຍອດເອເຊຍຕາເວັນອອກ ຄັ້ງທີ11. ພ້ອມນີ້, ຍັງມີກອງປະຊຸມສຸດຍອດແມ່ນ້ຳຂອງ-ຍີ່ປຸ່ນ ຄັ້ງທີ8ອີກດ້ວຍ. ສໍາລັບກອງປະຊຸມສຸດຍອດອາຊຽນ ຄັ້ງທີ28, 29ແລະ ກອງປະຊຸມທີ່ກ່ຽວຂ້ອງອື່ນໆ ແມ່ນຈະດຳເນີນຮອດວັນທີ 8 ກັນຍາ 2016.
(ພາບ ແລະ ຂໍ້ມູນໂດຍ ສ ສິມມາລາວົງ)